Deň piaty: TUKY, CUKRY, SOĽ
Už pred 2 500 rokmi Hippokrates zdôrazňoval svojim žiakom: „Vaša strava nech je Vaším liekom“. Platí to aj dnes. Vybrať si zdravé jedlo, byť striedmy, je však oveľa ťažšie ako v minulosti, keď bola ponuka  stravy oveľa chudobnejšia. Príťažlivý vzhľad priemyselne spracovaných potravín, reklama a výrazná chuť láka deti, aby si vybrali často nie práve najvhodnejšie potraviny.
 Piaty deň nášho projektu sme venovali soli- nevyhnutnej, ale v nadmernom množstve škodlivej zložke potravy.
1. Ciele a zameranie aktivít:
· Zistiť, prečo je soľ pre človeka potrebná a prečo mu škodí.
· Všímať si na kupovaných potravinách ich zloženie.
· Vychovávať zodpovedného konzumenta.
· Vytvoriť u žiakov názornú predstavu o množstve skonzumovanej soli v niektorých potravinách. 
· Získať teoretické a praktické vedomosti o výrobe soli.
· Osvojené vedomosti sprostredkovať čo najširšiemu počtu žiakov.
· Viesť deti k uprednostňovaniu zdravého  životného štýlu.
· Vedieť vážiť na kuchynských digitálnych váhach v jednotkách hmotnosti- gramoch. 

2. Príprava:
· Soľ nad zlato- čítanie, kreslenie rozprávky. Brainstorming- prečo je soľ nad zlato?
· Prečo je soľ potrebná, prečo škodí- vyhľadávanie, porovnávanie, sumarizácia  informácií; zhotovenie nástenky.
· Vyhľadávanie priemyselne spracovaných potravín, ktoré obsahujú soľ. Obaly z nich doniesť do školy.

3. Vyučovací predmet: PRÍRODOVEDA
Téma: Jednotky hmotnosti. Minerály. Meranie, váženie. 
Ročník: štvrtý
Pomôcky: nazbieraný obalový materiál, digitálna kuchynská váha.

Realizácia:
· Vyhľadať na obaloch potravín obsah soli. Uvedomiť si, že množstvo soli sa udáva na 100g výrobku. Prerátať obsah soli na hmotnosť výrobku. 
· Získané údaje zapísať do tabuľky.
· Množstvo soli prislúchajúce danej potravine odvážiť na digitálnej kuchynskej váhe. 
· Odvážené „kôpky“  soli  priradiť k obalom potravín, aby žiaci získali predstavu, koľko soli daný produkt obsahuje.
· Zhotoviť nástenku pre žiakov školy o  obsahu soli v rôznych potravinách.

4. Zhrnutie:
 	V prípravnej fáze projektu žiaci hľadali odpovede na otázku prečo soľ bola/ je nad zlato.  Všetky riešenia a názory boli akceptované. Učili sa formulovať hypotézy. Tie porovnali so zisteniami  z iných zdrojov- literatúra, rodičia, internet.  
Pri hľadaní prítomnosti soli v produktoch sa naučili všímať si zloženie potravín a nedávať sa ovplyvňovať iba reklamou a obalom. Tiež zistili, že v mnohých potravinách jeme tzv. „skrytú“  soľ, napr. v cukríkoch, mliečkach ...
Získali predstavu o jednotke hmotnosti- gram.  Získali zručnosť vo vážení pomocou kuchynskej váhy.
Abstraktný údaj z obalu sme nahradili konkrétnou predstavou o množstve soli, ktorú deti  skonzumujú  v niektorých bežne kupovaných a u detí obľúbených výrobkoch. 
Pozorovaním, vyhľadávaním informácií, formulovaním hypotéz, zaznamenávaním zistení a meraní  sme dospeli k poučeniu, že soľ je nevyhnutná pre život človeka, ale keďže sa nachádza takmer vo všetkých priemyselne spracovaných potravinách, mali by sme sa naučiť soliť jedlo čo najmenej, aby sme neprekročili odporúčanú dennú dávku .

5. [bookmark: _GoBack]Následné aktivity:
- Exkurzia do Solivaru
- Čo sme objavili
- Zdravo pečieme a jeme





	



